b'\n_START_ARTICLE_\nBogdan \xc5\xbdagar\n_START_SECTION_\n\xc5\xbdivljenje in delo\n_START_PARAGRAPH_\n\xc5\xbdagar je v letih 1912\xe2\x88\x921917 in 1918-1920 v Idriji obiskoval realko, vmes voja\xc5\xa1ko \xc5\xa1olo v Pragi. Zaradi italijanske zasedbe se je dru\xc5\xbeina 1920 preselila v Bre\xc5\xbeice. \xc5\xbdagar je 1924 diplomiral na Gospodarsko-gozdarski fakulteti v Zagrebu. Leta 1927 v Beogradu opravil dr\xc5\xbeavni izpit za samostojno vodenje gozdnega gospodarstva. V letih 1925\xe2\x88\x921936 je bil okrajni gozdarski referent v Crikvenici, 1936-1939 pomo\xc4\x8dnik upravitelja pri Dr\xc5\xbeavni gozdni upravi v Bohinjski Bistrici, 1939-1944 referent na gozdarskem odseku banske uprave v Ljubljani. Od 1941 je sodeloval z OF, bil marca 1944 zaprt, avgusta odpeljan v Koncentracijsko tabori\xc5\xa1\xc4\x8de Dachau, od tam v Allach, junija 1945 se je vrnil v Ljubljano. Do 1953 je delal v Ministrstvu za gozdarstvo LRS in na drugih vodilnih mestih. Konec 1953 je bil imenovan za direktorja In\xc5\xa1tituta za gozdno in lesno gospodarstvo (IGLIS) in ga vodil do upokokojitve 1966. \xc5\xbdagar je za delo med NOB in po osvoboditvi prejel naslednja odlikovanja: partizansko spomenico 1941, red bratstva in enotnosti s srebrnim vencem in red dela z zlatim vencem._NEWLINE_\xc5\xbdagar je v letih 1955\xe2\x88\x921966 kot honorarni izredni profesor predaval organizacijo gozdnega gospodarstva na ljubljanski BF. Kot gozdarski strokovnjak si je prizadeval zlasti za napredek gospodarjenja s kra\xc5\xa1kimi gozdovi, prou\xc4\x8deval je organizacijo gozdarske slu\xc5\xbebe ter spodbujal raziskovalno delo in izobra\xc5\xbeevanje. Bil je med pobudniki ustanovitve gozdarskega oddelka Tehni\xc5\xa1kega muzeje Slovenije.'